מזור

מָזוֹר הוא מושב בשפלה הצפונית סמוך לאלעד ושדה התעופה. המושב משתייך לתנועת המושבים וחלק מהמועצה האזורית חבל מודיעין. ממזרח למזור נמצא כביש 6, ממערבו הקיבוץ בארות יצחק וכביש 40, לצפונו המושב נחלים ולדרומו המושב גבעת כח. היסטוריה בשנת 1949, התיישבו עולים חדשים, יוצאי הונגריה, צ'כיה ואחרים, כולם ניצולי שואה, על אדמות הכפר הערבי הנטוש אום-זיירע (או-אל-מוזרייעה). באוגוסט 1950 תואר היישוב: "יפה היא אום זרע ... בתים מסודרים השרוים בגינות נוי. ... הונח צינור מים ממרחקים הנותן מים בשפע לכל בני הכפר." במאי 1951 התגוררו במושב 85 משפחות. בסוף 1952 עדיין התגוררו התושבים בבתים של הכפר הערבי. המקום תואר אז: "אין רחובות. השבילים לא סוקלו עדין מאבנים. ... חשמל מאן דכר שמיה, מים ניתנים במשורה. רתוקים הם לצינור קפריזי השופע מימיו בהתאם למצב רוח. עתים זורמים המים בשפע ויקרה תכופות שהוא יבש לחלוטין." בהמשך עברו התושבים ליישוב הקבע, כשלושה קילומטרים מערבה. המושב נקרא בתחילה – "מזרע הר", אך השם לא נקלט ובעקבות תוכנית להקמת חווות צמחי מרפא, שינו את השם ל- "מזור" (מרפא). עם השנים נקלטו חברים חדשים, בעיקר ילידי הארץ שסייעו להתפתחות ושגשוג המקום. שטחו של המושב כ-2,300 דונם. במרכז המושב הוותיק רחובות שלצידם בתי התושבים שבצמוד להם חלקות א', בצידו המזרחי של המושב נמצאות חלקות ב' ו-ג'. בשדות המושב מצטלבים כביש 6, המסילה המזרחית שבנויה בחלקה על תוואי ישן ושביל ישראל. במרכז המושב מוצבת מצבת זיכרון לנופלים בני המושב במערכות ישראל. במזור- 81 משקים (נחלות) ובשנת 1993 התווספו 152 מגרשים להקמת "שכונת בנים" בהרחבת המושב. שטח המושב כ- 2,300 דונם "הרחבת מזור" מהווה דוגמה להקמת שכונות בנים ביישובים אחרים. ענפי החקלאות העיקריים כיום הם – מטעים, פרדסים, פרחים, ירקות ולולים. עם שינוי יעוד בחקלאות, עוסקים רבים מהתושבים בעבודות חוץ, מפעלים קטנים וכדומה. מיום הווסדו עבר המושב כברת דרך ארוכה והיום הוא ישוב נאה ופורח ובו חיים בהרמוניה ארבעה דורות – מדור המייסדים ועד דור הנינים שלהם. המושב משתייך לתנועת המושבים ולמועצה האזורית חבל מודיעין, כיום פועלת בו תנועת האיחוד החקלאי, קומונה מטעם התנועה אשר מפעילה את הנוער והפעילויות במושב. גרשון אריך שטיינר, שנמנה עם מקימי המושב, חיבר את הספר "כפר בספר" ובו תיעוד סיפורי של הקמת מושב מזור. במושב זורם נחל מזור, שהוא נחל אכזב. בנוסף גם, נמצא מאגר חורף בחלקו הצפוני ונקודת תצפית אזורית בחלקו המזרחי, שמהם נהנים התושבים. במושב פועלת תנועת הנוער של האיחוד החקלאי שעורכת מדי שבוע פעילויות לילדי המושב וכן עוזרת בטקסי המושב ואירועים שונים במושב. תגליות ארכאולוגיות באזור המושב ערך מורחב – מאוזוליאום מזור דרומית-מזרחית למושב נמצא מאוזוליאום רומי מן המאה ה-3. מבנה זה הוא אחד המבנים היחידים ששרדו בשלמותם עד לקומה השנייה בארץ ישראל שממערב לירדן מאז התקופה הרומית. המבנה שרד כנראה משום ששימש תקופה ארוכה כמקום תפילה מוסלמי שכונה "מקאם א-נבי יחיא". בקרבת מקום נמצאו שרידי בניין ורצפת פסיפס מן התקופה הביזנטית. על פי המסורת הנוצרית קבור במקום יוחנן המטביל. המקום הוא עכשיו גן לאומי המשתרע על 25 דונם קישורים חיצוניים אתר האינטרנט הרשמי של מזור מזור, באתר מועצה אזורית חבל מודיעין מזור (ישראל), דף שער בספרייה הלאומית הערות שוליים